Ser dette ut som en våpenhvile?
ARTIKKELEN ER OVER FIRE ÅR GAMMEL Mens kampene raser fra gate til gate i Debaltseve, ser den skjøre våpenhvilen nå ut til å rakne fullstendig. Inne i byen kjemper nå om lag 8000 regjeringssoldater en kamp på liv og død - og for å hindre de prorussiske separatistene i å omringe dem og fullstendig isolere den siste veien inn og ut fra byen fra resten av Ukraina. – Det er sårede og drepte, men vi kan ikke bekrefte antallet ennå, sier den lokale, Kiev-lojale visepolitisjefen Ilija Kiva i Debaltseve til nyhetsbyrået AFP. Separatistledere sier til nyhetsbyrået Interfax at de i løpet av tirsdag drepte «mange» ukrainske soldater. De hevder også at 300 er tatt til fange i Debaltseve.– 80 prosent av byen er vår allerede. Nå driver vi med en opprenskning inne i sentrum, sier opprørslederen Eduard Basurin til nyhetsbyrået Reuters. Opprørerne hevder hardnakket at byen, midtveis mellom Donetsk og Luhansk, ikke er omfattet av våpenhvilen. Det er ikke Ukrainas president Petro Porosjenko enig i. – Dette er et kynisk angrep på våpenhvileavtalen, tordner han. BAKGRUNN:Dette er Ukraina-krisen - og derfor er det bråk Tirsdag krevde presidenten kraftige reaksjoner mot Russland - som fortsatt nekter for at styrkene i Debaltseve og området rundt får støtte av russiske soldater, artilleri og stridsvogner, slik NATO hevder. – Jeg ber medlemmene av FNs sikkerhetsråd om å ta grep for å forhindre nye brudd og at en fullskala militæroperasjon finner sted i hjertet av Europa, sier Porosjenko.Vladimir Putin, som tirsdag var på statsbesøk i Ungarn, la skylden på myndighetene i Kiev: – Kampene vil ikke opphøre før ukrainske myndigheter forstår at det kun finnes en fredelig løsning på konflikten, sier Putin. Han minnet om at Ukraina i avtalen som ble forhandlet frem i Minsk, lovet å desentralisere makten i noen områder øst i landet. – Stort sett har det vært en betydelig nedtrapping i militær aktivitet i Ukraina, sier Putin.Sikkerhetsrådet vedtok tirsdag en resolusjon - utarbeidet av Russland - som støtter opp om fredsavtalen som ble inngått i Minsk i forrige uke. Ifølge NTB ber resolusjonen partene om å respektere våpenhvilen og umiddelbart sørge for at den blir håndhevet. Sikkerhetsrådet gjentok samtidig uttalelsen om at det «til fulle respekterer suvereniteten, uavhengigheten og den territorielle integriteten til Ukraina» og uttrykker dyp bekymring for voldsbruken i Øst-Ukraina.Hvor mange som er drept i de flere måneder lange kampene i Øst-Ukraina, er det ingen som vet. Flere hundre tusen er drevet på flukt det siste året. Tidligere har kampene vært spredte, og bortsett fra nærkamper om enkeltsteder som flyplassen i Donetsk, har de til en stor grad foregått med områdevåpen som artilleri. SE DE UTROLIGE BILDENE:Flyplassen som har blitt Ukrainas Stalingrad Kampene om Debaltseve er langt blodigere og mer intense. De siste to dagene har det rast nærkamper fra gate til gate inne i sentrum av byen, som nærmest er tømt for sivile.Hvor ille situasjonen er for de som fortsatt befinner seg i sentrum av byen, er det få som vet. Separatistene nekter observatørene fra Organisasjonen for sikkerhet og samarbeid i Europa (OSSE) adgang til byen. Ifølge fredsplanen skulle partene begynne tilbaketrekningen av tunge våpen ved midnatt tirsdag lokal tid. Mens kampene fortsetter, har lite skjedd. En talsmann for USA, som vurderer å sende våpen for å støtte Ukraina i kampen mot opprørerne, kommenterte tirsdag kampene rundt Debaltseve slik: – Vi er svært bekymret.
Dette er Ukraina to dager etter at våpenhvilen trådte i kraft.